„ Þekking á sér engin landamæri og við getum alltaf bætt í þekkingarsjóðinn – aukin þekking gerir okkur alltaf betri og meiri útgáfu af okkur sjálfum . Við þurfum sífellt að tileinka okkur ný vinnubrögð og búa okkur undir nýja tækni og nýja siði “ , sagði Sólveig Hildur Björnsdóttir , framkvæmdastjóri Mímis , meðal annars þegar hún ávarpaði nemendur við útskrift Mímis sem fram fór við hátíðlega athöfn í Grafarvogskirkju þann 17. desember . Í þetta sinn útskrifuðust rúmlega 100 nemendur ; 82 af námsbrautum og 20 úr raunfærnimati . Sólveig Hildur gerði þær samfélagslegu áskoranir sem samfélagið stendur frammi fyrir vegna fjórðu iðnbyltingarinnar að umtalsefni í ávarpi sínu og minnti á mikilvægi sí - og endurmenntunar í því samhengi : „ Tækifærin sem felast í þessum tækniframförum eru óteljandi og mikilvægt að einstaklingar , vinnustaðir og starfsmenn grípi þau . Mikilvægi sí - og endurmenntunar er ótvírætt og segja má að menntakerfið sé að vissu leyti límið sem bindur allt saman . “ „ Þegar mér var bent á Mími , þá vaknaði eitthvað innra með mér . Og þess vegna stend ég hér , “ sagði Ívar Guðmundsson , útskriftarnemi úr Menntastoðum , í ávarpi sínu fyrir hönd útskriftarnemenda . Ívar talaði um að hann ætti Mími margt að þakka . Hjá Mími hefði hann meðal annars fengið sjálfstraust til að vinna að því að láta drauma sína rætast og elta ný tækifæri . Þá hrósaði Ívar starfsfólki , kennurum , fyrirkomulagi námsins og öllum aðbúnaði hjá Mími . Mímir óskar öllum útskriftarnemendum og fjölskyldum þeirra til hamingju með áfangann og færir öllum hinar bestu óskir um gleðilega jólahátíð og gæfuríka framtíð .